મોટા ભાગના કિસ્સામાં આવું જ બનતું હોય છે, આ માનસીકતા બહુ છેતરામણી અને સુક્ષ્મ છે, ક્યારેક માતા પિતાને લાગણીના વાઘા પણ પહેરાવી દેતા હોય છે. સંતાનનો જન્મ તે કુદરતનું સૌથી શ્રેષ્ઠ સર્જન છે, જ્યારે એક સ્ત્રી અને પુરૂષ પોતાના દ્વારા થયેલા દુનિયાના શ્રેષ્ઠ સર્જનને જુવે છે ત્યારે તેમના હાથમાં દુનિયાનો સૌથી મોટો ખજાનો હોય છે. આ સંતાનને મોટો કરવા દરેક માતા પિતા પોતાની હેસીયત પ્રમાણે બધુ જ કરતા હોય છે, અનેક માતા પિતા એક કરતા વધુ નોકરી કરે છે, દેવું કરે છે પોતાની ઈચ્છાઓ મારી સંતાનની ઈચ્છા પુરી કરે છે, આવું માતા પિતા કેમ કરે છે. તેવો પ્રશ્ન કોઈ માતા પિતા પોતાની જાતને પુછતા નથી, ખરેખર તો દરેક માતા પિતાને પોતાના સંતાન માટે આવું કરવામાં આનંદ મળે છે, તેમાં તકલીફ પડે તો પણ તે તકલીફ પણ સુખ આપનારી હોય છે, હવે જ્યારે પોતાના સુખ માટે જે કઈ થાય તેમાં ઉપકારની ભાવના ક્યાંથી આવી.... પણ જ્યારે સંબંધો સારા ના હોય અથવા પોતાના ઈચ્છા પ્રમાણે થાય નહીં ત્યારે માણસે ખરેખર પોતાના સુખ માટે બીજા માટે કરેલા તમામ કામોને તે ઉપકાર માનવા લાગે છે.